  Виталий Пронин Гурт удысъя но сиён-юонъя министерство ивортэмъя, йӧл поттонъя туэ нырысетӥ квартал шумпоттытэ. Республикая 116 сюрс 368 тонна йӧл кыскемын - 2011-тӥ арен ӵошатыса, 13 сюрс 450 тонналы ятыргес.Тужгес но трослы - 1 сюрс 565 тонналы - йылэтӥзы йӧлзэс Вавож ёросысь пудо вордӥсьёс. Сарапул ёросын ӝутскемын 1 сюрс 529 тонналы, Ува палъёсын 1 сюрс 273 тонналы. Озьы ик ӟеч ужазы Можга но Балезино ёросъёс. Кылем арынлэсь лябгес тыршизы Кез ёросысь хозяйствоос гинэ - йӧл поттонзэс 44 тонналы кулэстӥзы.Кылем арын сямен ик, тужгес но трос йӧл кыско но вузало балезиноос - нырысетӥ кварталэ поттӥзы 10 сюрс 582 тонна. Нимаз хозяйствоос пӧлын ваньзэсты азьпалто Вавож ёросысь «Колос» но «Удмуртия», Грак ёросысь «Родина», Дэри ёросысь «Восточный» хозяйствоос.90 процентсэ йӧлзэс вузазы Можга ёросысь хозяйствоос. Огъя шаермыя та лыдпус 67 процент. 21 гурт предприятиос вань йӧлзэс заводъёсы вылӥ сортэн келязы.Та дырлы республикая котькуд скаллэсь 14,8 килограмм люкаське. 2011-тӥ арын 12,8 килограмм вал. 16 килограммлэсь ятыр кыско Вавож но Балезино ёросъёсын. Тужгес ӧжыт Кизнер ёросын - 7 килограмм.Иван Аркашев.  